慈竹
作者：黄庭堅
朝代：宋

paragraphs: 門中何物靈，有竹慈爲名。
一叢澗數步，森森數十莖。
長莖覆短莖，枝葉不崢嶸。
去年筍已長，今年筍又生。
高低相倚向，渾如長幼情。
孝子侍父立，順孫隨祖行。
居然抱慈孝，根底信天成。
吾聞唐之人，孝行常欣欣。
鄆州張公藝，九代同一門。
大帝聞其名，衡茅降至尊。
馮宿丱歲時，隨父廬祖墳。
父子相隨孝，靈芝特地春。
北海呂元簡，四世同家主。
以至牛馬羊，異母皆相乳。
虞鄉董公直，鞠養諸孤遺。
鸜鵒與鴉鵲，同巢而共枝。
孝行動天壤，鳥獸皆隨時。
又聞猓𤡮獸，死不相棄離。
𧑒蝎與蛟魚，子母長相隨。
獸面而人心，此獸信有之。
獸心而人面，其人誠可悲。
李鈞爲侍御，棄母在□州。
母因殍餓死，世□何悠悠。
光祿李□者，亦是斯人流。
有母不侍養，異居經千秋。
唐家法網寬，貸死流遐陬。
崔湜爲侍郎，天子賜瓜香。
携歸與愛妻，老母不得嘗。
一旦惡貫盈，殺之於路傍。
越公鐘紹京，至孝何殊常。
小時得瓜果，先解進高堂。
長大遇玄宗，一夕登巖廊。
孝者名長新，逆者污人倫。
人既不如竹，乃是一埃塵。
夫爲人子者，莫若事尊親。
夫爲人父者，莫若訓兒孫。
積善與仁孝，可以立于身。
我願移此竹，栽於率土濱。
使彼行人見，皆爲慈孝人。
樵童見此竹，且莫伐我薪。